I halvandet år har det såkaldte "Hollænderhus" i Skagen været til salg, men trods en nedjustering i pris på to millioner, har en køber endnu ikke meldt sig.

En kvadratmeterpris på næsten 95.700 kroner. Så dyrt er Hollænderhuset fra 1915, der ligger i klitterne ned til stranden ved Gl. Skagen. Den 209 kvadratmeter store bolig har uforstyrret udsigt til havet, men det har indtil videre ikke været nok. Ifølge en ny oversigt fra Boliga, er der tale om Nordjyllands dyreste kvadratmeterpris, og der har siden 2017 ikke meldt sig en køber, der har været villig til at matche netop den pris. Boligas oversigt over boligens historie på markedet vidner om, at man siden 2017 har forsøgt at sælge den unikke bolig , men indtil videre uden held, til trods for en prisnedsættelse undervejs på hele to millioner kroner. Danmarks dyreste bolig ligger ifølge Boliga i Vedbæk - en villa på 902 kvadratmeter til hele 75 millioner kroner.